Espanjan maahockeymaajoukkue

Espanjan maahockeymaajoukkue edustaa Espanjaa maahockeyn maaotteluissa. Espanjan paras saavutus on olympialaisten hopeamitalit vuosilta 1980 ja 2008. Kansainvälisen lajiliiton rankingissa Espanja on sijalla yhdeksän (kesäkuu 2020).

Espanja on saavuttanut useita mitaleita kansainvälisissä turnauksissa. Ensimmäinen mitali oli olympiapronssi vuoden 1960 turnauksesta. Seuraavaa mitalia piti Espanjan odottaa tasan kymmenen vuotta, kunnes EM-kilpailuissa vuonna 1970 Espanja voitti pronssia. Seuraavana vuonna MM-kilpailuissa Espanja oli toinen.  Vuoden 1974 EM-kisoissa Espanja otti historiansa ensimmäisen kansainvälisen arvoturnauksen kultamitalinsa. Kotikisojen loppuottelussa kaatui Länsi-Saksa.

1980-luku oli synkkää aikaa Espanjan maajoukkueelle. Vuosikymmen alkoi tosin loistavasti, kun vuoden 1980 olympiaturnauksessa Espanja saavutti hopeaa. Sitten alkoi aina vuoteen 1996 kestänyt mitaliton aikakausi. Seuraavissa MM-kisoissa 1982 Espanja oli vasta sijalla 11, vuoden 1984 olympiaturnauksessa sijoitus oli kahdeksas, EM-kisoissa 1987 seitsemäs, olympiaturnauksessa 1988 yhdeksäs ja vuoden 1990 MM-kisoissa kahdeksas. Kotiolympialaisissa vuonna 1992 Espanja oli viides, mutta MM-kisoissa 1994 vasta yhdeksäs. EM-kisat vuonna 1995 päättyivät Espanjan EM-kisahistorian huonoimpaan sijoitukseen, joukkueen ollessa vasta kahdeksas.

Vuosi 1996 päätti Espanjan mitalittoman putken, joka oli alkanut vuoden 1980 olympialaisista. Taukoa oli kestänyt 16 vuotta, kunnes Atlantan olympialaisissa Espanja otti maahockeyturnauksen hopeamitalin. Seuraavissa MM-kisoissa, vuonna 1998, Espanja oli myös hopealla. EM-kisoissa putki ei jatkunut, vaan vuonna 1999 sijoitus oli viides. Heikot esitykset jatkuivat Sydneyssä 2000, kun Espanjan sijoitus turnauksessa oli vasta yhdeksäs. Vuosien 1988 ja 2000 yhdeksännet sijat ovat Espanjan miesten maahockeymaajoukkueen huonoimmat sijoitukset olympialaisissa. Sitäkin huonommaksi Espanja pani vuoden 2002 MM-kisoissa ollen siellä lopulta vasta sijalla yksitoista. MM-kisojen yhdennettoista sijat vuosilta 1982 ja 2002 ovat Espanjan huonoimmat sijoitukset arvoturnauksissa.

EM-kisat vuonna 2003 palauttivat Espanjan mitalikantaan, kun sijoituksena oli toinen. Olympialaiset 2004 toivat Espanjalle neljännen sijan, mutta EM-kisoissa 2005 Espanja otti historian toisen kultamitalin. EM-loppuottelussa kaatui Alankomaat. MM-kisat vuonna 2006 päättyivät Espanjan osalta voittoon Etelä-Koreasta pronssiottelussa. Espanja otti kolmannen perättäisen EM-mitalin vuonna 2007, ollen turnauksen toinen. Pekingin olympialaisissa Espanja voitti historian kolmannen olympiahopeansa, hävittyään loppuottelun Saksalle. 

Espanjan mitaliputki EM-kisoissa päättyi vuoteen 2009, kun pronssiottelussa Alankomaat oli parempi. Seuraava arvokisamitali tuli vasta kymmenen vuoden kuluttua. MM-kisoissa 2010 Espanja jäi viidenneksi. Joukkue osallistui myös Lontoon olympialaisiin. Espanjan lopullinen sijoitus oli kuudes hävittyään sijoitusottelun Belgialle. MM-kilpailuissa 2014 Espanja oli kahdeksas, Rio de Janeiron olympialaisissa 2016 viides ja pohjanoteerauksena MM-kilpailuissa 2018 vasta kolmastoista. Oltuaan neljissä peräkkäisissä EM-kilpailuissa sijoilla viisi ja kuusi Espanja palasi mitalikantaan saavuttaessaan EM-hopeaa 2019. Loppuottelussa se hävisi Belgialle 0–5.

Tilastot olympialaisista sekä MM- ja EM-kisoista

Lähteet

maahockeymaajoukkue
Maahockeymaajoukkueet